作者:李白
標題:上皇西巡南京歌十首
內容:胡塵輕拂建章臺，聖主西巡蜀道來。劍壁門高五千尺，石為樓閣九天開。九天開出一成都，萬戶千門入畫圖。草樹雲山如錦繡，秦川得及此間無。華陽春樹號新豐，行入新都若舊宮。柳色未饒秦地綠，花光不減上陽紅。誰道君王行路難，六龍西幸萬人歡。地轉錦江成渭水，天回玉壘作長安。萬國同風共一時，錦江何謝曲江池。石鏡更明天上月，後宮親得照蛾眉。濯錦清江萬裡流，雲帆龍舸下揚州。北地雖誇上林苑，南京還有散花樓。錦水東流繞錦城，星橋北掛象天星。四海此中朝聖主，峨眉山下列仙庭。秦開蜀道置金牛，漢水元通星漢流。天子一行遺聖跡，錦城長作帝王州。水綠天青不起塵，風光和暖勝三秦。萬國煙花隨玉輦，西來添作錦江春。劍閣重關蜀北門，上皇歸馬若雲屯。少帝長安開紫極，雙懸日月照乾坤。